NUM, Solidariteit waarsku dat goudstaking dreig – praag.co.za
Du Plessis en Baleni
Goudprodusente het 'n salarisverhoging van vyf persent aangebied, na 'n aanvanklike aanbod van vier persent. Dit het daartoe gelei dat die drie vakbonde hulle aan die onderhandelings onttrek het.
Die hoofsekretaris van die NUM, Frans Baleni, sê die gaping tussen die salarisaanbod en wat vakbonde vra is baie groot en indien 'n oplossing nie gevind kan word nie, sal die alternatief 'n staking wees
Die hoofsekretaris van Solidariteit, Gideon du Plessis, het vroeër gesê daar word nie ernstig onderhandel nie. Hy sê hulle kry die indruk dat hoewel die Kamer van Mynwese se onderhandelaars in goeder trou optree, hulle aan bande gelê word deur sommige van die mynhuise se bestuurshoofde.
Du Plessis sê die enigste uitweg is om 'n dispuut te verklaar. Die proses sal nou deur die Kommissie vir Versoening, Bemiddeling en Arbitrasie (KVBA) oor die volgende 30 dae hanteer word.
Terwyl die KVBA se betrokkenheid nie ongewoon is in die goudsektor se loongesprekke nie, is die tydsberekening ongewoon, het die myne se hoofonderhandelaar Elize Strydom gesê.
Die betrokkenheid van die KVBA is geen waarborg daar sal nie 'n staking sal wees nie. Gesprekke in 2011 onder beskerming van die KVBA het 'n dooie punt bereik, wat tot 'n vier-dag-staking gelei het, die eerste in twee dekades.
Die NUM en Solidariteit het besluit om 'n dispuut te verklaar om die saak te dwing sê Solidariteit se hoofsekretaris Gideon du Plessis.
Die NUM wil 'n 60%-verhoging vir intreevlak–werkers se lone en 15% vir ander werknemers hê.
Die Vereniging van Mynwerkers en Konstruksie Unie (Amcu) het gevra vir 'n 150%-verhoging vir intreevlak-werkers ondergronds. UASA en Solidariteit wil 18% en 10% onderskeidelik hê.
Nie een van die vakbonde wou hul eise Woensdag aanpas nie.
Werkers by die Transhex diamantmyn op Alexanderbaai in die Noord-Kaap staak nou reeds bykans 'n week lank.
Die werkers eis 'n 13 persent loonverhoging, terwyl die mynbestuur agt-persent aanbied. 'n Woordvoerder van die NUM, Abubakah Frederick, sê hulle het hulle eise afgeskaal. – RSG
Skrywer Karin RoodtGepubliseer op 25 Julie 2013 Kategorieë Nuus, SakeSleutelwoord Amcu, Frans Baleni, Gideon du Plessi, goudmyne, Kamer van Mynwese, KVBA, NUM, salarissamesprekings, Solidariteit, staking, UASA, vakbonde